અમદાવાદ: અમદાવાદના વસ્ત્રાલ વિસ્તારમાં આવેલા રતનપુરા ગામમાં રહેતા અને પાર્ટી પ્લોટના માલિક 52 વર્ષીય દિનેશ પટેલ ઉર્ફે મુખીનું થોડાક દિવસ પહેલાં 13 ફૂટ ઊંચેથી પછડાતાં થયેલા શંકાસ્પદ મોતનો મામલો વધુ ગૂંચવાયો છે. પોલીસે દિનેશ મુખીના મોતના મામલે તપાસ શરૂ કરી છે. દિનેશ મુખીનું મોત થયું તેના પાંચ દિવસ પહેલાં તેમની પત્ની રાજશ્રીબહેન પટેલે લેણદારોના ત્રાસથી આત્મહત્યા કરવાની કોશિશ કરી હતી, જેમાં રામોલ પોલીસે ત્રણ વ્યકિતઓ વિરુદ્ધ ગુનો દાખલ કર્યો હતો.